khistorydata/jeongjo-sjw-relations huggingface dataset:
정조 8년
修撰沈基泰疏曰。伏以。臣姿性庸暗。志氣衰薾。屢叨言地。旣蔑絲毫之報。猥添經幄。又孤論思之責。居常愧恧。無地自容。噫。臣之向來一着。莫非臣不善周旋之致。何敢以事在倉卒有所自恕也哉。時雖移。而情愈蹙。事雖宿。而罪愈著。縮伏鄕廬。惟訟愆尤。前後甄錄之命。寔出夢想之外。每奉除旨。闔門榮感。聞命卽發。來伏私次。而情勢轉益惶恧。廉防難以放倒。抗顔束帶。實無其望。召牌之下。屢犯違傲。臣罪至此。益無所逃。伏乞聖明。俯賜鑑諒。亟命鐫削臣職。以爲溺職者之戒焉。傳曰。洪文泳洪基泰之近於館職。輒事違牌。似因向來人言。而有此處義。然其爲說。不過是官師相規。到今時日旣久之後。焉敢强作嫌引之端。修撰沈基泰上疏。還出給。與應敎洪文泳。更卽牌招察任。
정조 8년
甲辰閏三月二十二日卯時。上御三善齋。右副承旨入侍時。右副承旨趙興鎭。假注書李敬五。記注官金健修。記事官李崑秀。以次進伏訖。上命書傳敎曰。左副承旨右副承旨許遞。仍命退。承史以次退出。
정조 8년
甲辰閏三月二十二日辰時。上御誠正閣。右承旨與兵曹參議入侍時。行右承旨具明謙。兵曹參議鄭枋。記事官沈晉賢。記注官金健秀。記事官李崑秀。以次進伏訖。上曰。年今幾何。枋曰。七十八歲矣。上曰。知宮官時事乎。枋曰。何敢忘也。上曰。右副承旨入侍。出榻敎賤臣承命出。與右副承旨兪恒柱偕入。上曰。筋力好矣。枋曰。臣七十之限。已踰八年。從宦之望絶矣。恩除遽降。只爲一瞻耿光。僅僅入都。今登咫尺之筵。此後死無餘憾矣。昨蒙魚鮮賜與。榮感。尤當如何。上曰。此是優老之意也。命枋先退。命書傳敎曰。守令有闕之代。令該曹口傳差出。此時農務方殷。待下批。仍令明日辭朝。又命書傳敎曰。申飭之下。庠製尙不設行。在外學敎授。催促上來。使之限內爲之。仍自政院。各別嚴飭。上曰。左承旨入侍。出榻敎賤臣承命出傳。與行左承旨柳義養偕入。上曰。先朝擧動日子。抄出。則好矣。義養曰。臣之所作冊子。尙未就成。政院日記。竊欲考見。而不敢擅使矣。上曰。承旨之見日記。容何傷乎。從便爲之。上曰。同副承旨入侍。出榻敎賤臣承命出。與同副承旨李文源偕入。命書傳敎曰。騎省直次苟艱。參知前望單子入之。待下批牌招察任。命退。諸臣以次退出。
정조 8년
甲辰閏三月二十二日未時。上御誠正閣。左副承旨入侍時。左副承旨徐龍輔。假注書朴能源。記事官李崑秀尹行任。以次進伏訖。上命承旨注書兵曹佐郞。軍號前應製。同副爲試所承旨捧券。上曰。下注書入侍。沈晉賢進伏。上命捧御題往揭泮宮。仍以民事關心。久未勞問矣。今者好雨周洽。爾等其各應製以進之意。宣諭。晉賢承命先退。上命書傳敎曰。騎馬一匹立之。又命書傳敎曰。同一情地。一肅一違。寧有如許遞義。違牌已伸廉隅。修撰沈基泰只推。更爲牌招。仍命退。諸臣以次退出。
정조 8년
行都承旨洪秀輔坐。行左承旨柳義養坐直。行右承旨具明謙坐。左副承旨徐龍輔坐。右副承旨兪恒柱坐。同副承旨李文源坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
傳于柳義養曰。同副承旨與下直守令入侍。
정조 8년
李文源啓曰。中學敎授李泰永。時無職名。令該曹口傳付軍職。何如。傳曰。允。
정조 8년
兵曹口傳政事。副司果李泰永。
정조 8년
傳于柳義養曰。禮房承旨入侍。
정조 8년
傳于柳義養曰。同副承旨入侍。
정조 8년
李文源。以弘文館言啓曰。校理柳孟養。副校理李宗燮。副修撰兪漢敬安策。旣有只推之命。竝卽牌招察任。何如。傳曰。允。
정조 8년
李文源。以訓鍊都監言啓曰。本局哨官宋應休。身病甚重。勢難察任。改差。何如。傳曰。允。
정조 8년
李文源。以御營廳言啓曰。今閏三月二十四日。景慕宮展拜時。依兵曹節目。集春營入直摠戒廳作隊軍二十名除出。本廳把摠李福遠。入直哨官崔鳳興率領。月覲門左邊設布帳外排立。東營入直守禦廳作隊軍二十名。入直把摠沈公協。哨官洪采疇率領。宮大門外把守。而竝待標信出用。解嚴後。還入直間。集春營哨官韓命祥。東營哨官洪範源。代直之意。敢啓。傳曰。知道。
정조 8년
校理李顯靖疏曰。伏以。臣以草野疏蹤。濫登筵席。昵近耿光。少伸狗馬之忱。而自量己分。陳章乞免。幸蒙聖慈。曲賜恩遞。始終生成之恩。有如河海之大。而歸伏田廬。心懸魏闕。螻蟻微誠。恒切于中。千萬夢想之外。又伏承玉署除命。馹召儼臨。恩諭鄭重。蓬蓽生輝。閭井動色。臣是何人。前後除旨。何若是聯翩也。揆以義分。卽當竭蹶趨膺。而臣素患痰癖之症。當此換節。往復無常。委臥床褥。飮啖全却。扶舁登途。僅到本縣。頭目眩暈。神氣潰陷。萬無前進之勢。玆敢疾聲號籲於冕旈之下。伏乞聖慈。天地父母。特賜矜諒。鐫遞臣職。以安私分。千萬幸甚。臣於乞免之章。義不可贅及他說。而區區所懷。有不能泯默者。敢此陳達。伏願殿下澄省焉。臣竊觀今日國家之勢。如人之有重病。內自心腹。外達肢體。蓋無毫髮不受病者。雖架漏牽補。僅過時日。然其危迫之症。非深於醫者。固無得以察症而投劑也。昔宋臣朱子之言曰。必得如盧扁華侘之輩。授以神丹妙劑。然後可以湔腹滌胃。以去其病根。而幸保其全安。今日我國家法久之弊。一如宋朝。其受病之源。專由於言路之不開。夫言路者。所以通氣血而調國脈者也。古人有言曰。集天下之目以爲目。聚天下之耳以爲耳。一人之聰明有限。而天下之事務至繁。苟非博採輿論。虛襟容受。則曷足以盡天下之聰明而成天下之亹亹哉。惟我殿下求言之誠。納諫之德。實無愧於大舜之好察邇言。而朝廷之上未見謇諤之風。搢紳之間。只有姑息之計。紀綱之不振。風俗之委靡。民力之殘弊。軍兵之解弛。無一人抗言而敢陳。膏澤未究於蔀屋。情志不孚於上下。此固有言責者。不得其職之罪。而竊恐殿下求言之誠雖切。而用言之道。或有所未盡而然耶。伏願殿下。求之以誠。而用之亦以誠。不求其適意。而求其逆耳之言。不用其巽軟。而用其讜直之論。則工藝之賤。遂人之鐸。各陳其言。而豈無愚者一得之見哉。嗚呼。今年荒政。最其尤切而甚急者也。我殿下優恤之典。逈出百王。宜無有一夫一婦之不獲其所。而臣之歸鄕。自洪忠一邊。至慶尙左道。則村閭寥落。氣像慘憐。佩瓢行乞。僵臥路側者。太半原春之民也。破屋冷竈。朝不慮夕者。皆是嶠南之民也。以耳目所覩。而八方之飢荒可推。以一道景色。而一國之爻像可知。設賑之邑。少延涸轍之命。而有如杯水之救薪火。稍實之邑。雖或彼勝於此。而實難麥前之保存。嗚呼。殿下之赤子。殆將盡劉矣。臣竊想殿下宵旰之憂。側席之慮。無微不燭。無事或遺。東西遣使。發倉賑濟。某處已如此措置。某處又如彼經劃。環東土許多州縣。只得幾箇紫綾冊子。此不過一時之惠。而非所以節用廣儲。預爲措畫於無事之日也。夫糴穀。卽救民嗣歲之一大政。而非若賑政之臨時救活。故各道列邑之糴穀。大抵有本數。而近來糴穀。此本數倍三之二焉。窮民之終歲勤苦。盡入於倉庫。秋間捧糴之時。民之所納者精。而吏之所納者虛也。春來分糴之時。民食其虛。而吏食其精。豐年則散之以租粟。而凶歲則歛之以米太。精實之穀。稱以落耗。而盡散發賣。民無升斗之食。腐傷之穀。稱以改色。而逐戶分給。或至十數石之多。納還之際。當戶者不能備納。則徵之於遠近之族。無族者靡所責納。則徵之於同井之民。以至一戶之所食。而一里愁痛。一里之所受。而一洞騷擾。催吏之鞭朴浪藉。黎民之流離相望。此莫非奸吏輩。從中舞弄。欺瞞守宰之致。豈不爲大可寒心哉。臣伏見丹綸中。尤甚稍實邑之區別。尤甚稍實面里之排布。曲察民情。靡不用極。若使我殿下憂勞之意。下究於委巷之間。則壯者豈有散四之患。老弱豈有顚連之歎。鱞寡孤獨。庶幾賴以有養。而目今春窮轉甚。缾罌懸罄。民之所以仰哺者。只在糴穀之虛實。而一包之穀。不能延數日之命。十斗之給。不能救一日之飢。鄰里愁歎。道路號冤。尤甚稍實。畢竟同歸。是豈我殿下。慰恤八方之德意哉。此非風聞所及。臣於道路由歷之餘。所耳聞而目覩者也。臣竊以爲民之受困。未有甚於糴穀之多。半留之外。量其分給之數。賣其半而以充經費停減之數。則國用庶可以有裕。而民力可以休息矣。伏願殿下。分付廟堂。爛漫商量。從長區處。又嚴飭有司之臣。糴穀出納之際。俾無精納虛受之弊。則國家幸甚。生民幸甚。答曰。省疏具悉。首陳事。言固切實。當體念。尾陳事。令廟堂從長草記稟處。爾其勿辭。上來察職。
정조 8년
甲辰閏三月二十三日辰時。上御重熙堂。禮房承旨入侍時。左副承旨徐龍輔。記事官沈晉賢李崑秀尹行任。以次進伏訖。上曰。兼春秋入侍。賤臣承命出傳。與金鳳顯偕入。上曰。分付戶曹。白綿紙二百卷。使之待令於閤外。注書持此賞賜紙筆墨。往傳於居齋儒生以來。賤臣承命退出。諸臣以次退出。
정조 8년
甲辰閏三月二十三日辰時。上御誠正閣。同副承旨與下直守令入侍時。同副承旨李文源。假注書朴能源。記注官金鳳顯。記事官尹行任。咸安郡守田佐顯。以次進伏訖。上曰。下直守令進前。奏職姓名。可也。佐顯進奏。上問七事。佐顯奏訖。上曰。爾爲咸安倅。將以何道治民乎。佐顯對曰。臣當竭力奉公矣。上曰。爾所謂竭力奉公。何謂也。佐顯曰。臣當以愛民爲本矣。上曰。本郡年事。何如。佐顯曰。免凶云矣。上曰。有弊瘼乎。佐顯曰。未及聞知矣。上謂文源曰。爾曾經本道道伯。知咸安事情乎。文源曰。吏逋爲弊。民但以納還爲主。故所納未能精實矣。上命讀宣諭別諭訖。謂佐顯曰。爾之奏對。未能詳明。且未知民瘼邑弊。而治績不在言辭。故許爾赴任。爾須下去。小心奉公。務令治績。過於前人。可也。仍命先退。命書榻敎曰。右副承旨入侍。兪恒柱進伏。上命書傳敎曰。明日由月覲門展拜景慕宮。該房知悉。又命書傳敎曰。明日出宮門路。以賓陽門爲之。仍命退。諸臣以次退出。
정조 8년
甲辰閏三月二十三日酉時。上御誠正閣。同副承旨入侍時。同副承旨李文源。假注書朴能源。記事官李崑秀尹行任。以次進伏訖。上命書前校理李顯靖疏批訖。仍下敎曰。爾曾經嶺伯。一道事情。想細悉矣。文源對曰。臣才疎識淺。猥叨重寄。畢竟顚沛。一道事情。不能領略矣。上曰。營債。有孫債曾孫債云。然否。文源曰。營屬果有孫曾債矣。上曰。營門散財出納之際。想多㚥僞之弊。而近來監司。不久其職。其或因此而有弊乎。文源曰。監司多不過二周年。小則十餘朔。而至於嶺南。物衆地大。爲道伯者。未能採探民情。周知疵瘼。自非聰明過人者。豈能副朝家委畀之意耶。上曰。嶺南簿牒。想多矣。文源曰。簿牒頗浩煩。而其中用精神處。則亦不甚多矣。上曰。何等事。爲最費精神處耶。文源曰。簿牒酬應。孰非審愼處。而至於殺獄。則所係尤重且大。不可率爾題辭。故雖累次覆檢。多費商量。猶或不免於誤決。此等獄。最是用精神處矣。上命退。諸臣以次退出。
정조 8년
行都承旨洪秀輔坐。行左承旨柳義養坐。行右承旨具明謙坐。左副承旨徐龍輔內閣直。右副承旨兪恒柱坐直。同副承旨李文源坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
傳于洪秀輔曰。兵曹判書前望單子入之。
정조 8년
具明謙啓曰。今日展拜時別侍衛。不可不備。新除授兵曹判書。待下批牌招。何如。傳曰。允。
정조 8년
兵曹判書前望單子入之。徐有隣落點。
정조 8년
傳于李文源曰。備局有司堂上。明日來待。
정조 8년
兵曹判書李𡊠疏曰。伏以。臣頃有狗馬之疾。獲蒙鞶帶之遞。安意調息。感祝洪私。未過一旬。除旨復降。便是以臣代臣。殆若非臣莫可。未知殿下何取於臣。而又復委任於蔑效之地乎。臣怵畏嚴命。辭遜不得。尙此蹲仍。更拖時月。臣之居是職也。亦云久矣。通計首尾。行且周歲。夫以臣無似。視臣所叨。勢若蚊䖟之負山。無望一日之堪勝。而支離冒據。獲免大何。繄誰之賜。特以眷顧之私。愈往愈摯。隨事指敎。曲加庇覆。隆恩異渥。若偏臣身。而其奈臣不肖無狀。不能仰體其萬一。觸處顚錯。瘡疣百出。前後僨事。指不勝摟。絲毫靡補。孤負無餘。臣罪至此。實合萬殞。噫。久縻是任。未有如臣。罪著不職。亦未有如臣。過被含容。幸逭威罰。而時日漸多。愆尤轉增。雖以慈覆之天。亦安得以一例寬假。任其僨敗也哉。臣之一身。固不足恤。而其於誤重寄而累明知。誠非細故。左右思量。義在必遞。耿耿一念。如縛求解。且臣目下病狀。有萬萬難强者。素患疝癖之疾。忽添膈滯之症。連服峻攻之劑。少無分寸之效。宛轉叫苦。神精澌綴。跬步之間。起動無望。一切公務。全然廢却。宿衛重地。未免瘝曠。伏枕涔涔。病思荒亂。而每見腰間之符。未嘗不惕然驚動。捱過一日。便若三秋。心神不安。症形轉㞃。明日展拜。末由進參。分義都虧。惶蹙冞切。玆敢略入文字。冒瀆崇嚴。伏乞聖慈。俯賜鑑察。諒臣至切之懇。憐臣危篤之疾。亟遞臣所帶職名。以便公私。不勝大願。答曰。省疏具悉。卿之本職許遞。
정조 8년
甲辰閏三月二十四日卯時。上詣景慕宮。展拜入侍時。行都承旨洪秀輔。行左承旨柳義養。行右承旨具明謙。左副承旨徐龍輔。右副承旨兪恒柱。同副承旨李文源。記事官沈晉賢。假注書朴能源。記注官金鳳顯。記事官李崑秀。待敎尹行任。以次侍立。上具翼善冠衮龍袍。乘輿。出賓陽門。下敎曰。兵判斯速出牌。仍詣景慕宮。入齋室。少間。行展拜禮。仍詣廟內奉審訖。還御齋室。命晉賢往本宮都提調金領府事家。以見卿祗迎。極欲引對。而今方展拜。卽當還宮。不得相見。心甚悵然之意。傳諭。晉賢承命而去。上下敎曰。本宮儀軌冊子入之。又下敎曰。宮司鄭厚祚。還宮後。使之來待。賤臣承命出傳。上曰。兵判牌去來催促。仍回駕。藥房都提調洪樂性。提調徐浩修進前曰。日氣不調。聖體。若何。上曰。一樣矣。樂性曰。臣猥叨匪分之賞。只切罔切之愧矣。上曰。何辭之有。仍命明謙傳授命召於兵判。下敎曰。肅謝。還宮後爲之。可也。仍還內。諸臣以次退出。
정조 8년
甲辰閏三月二十四日辰時。上御誠正閣。禮房承旨入侍時。左副承旨徐龍輔。假注書朴能源。記事官李崑秀尹行任。以次進伏訖。上曰。注書出去。分付閣吏抄啓比較試券。催促持入。賤臣承命出傳。還爲進伏。上曰內閣所寫判付。持入。可也。賤臣承命捧入。上曰。比較試券。幾張來到乎。賤臣對曰。二張已到。餘未及來矣。上曰。先捧試券。爲先持入。連爲催促捧入。可也。賤臣承命出。竝爲捧入。上曰。備忘記紙二束及正草二十張。注書出去捧入。賤臣承命捧入。上命書抄啓文臣再次比較御題。又命書泮儒比較御題訖。命兼春秋往泮宮懸題。鳳顯承命而去。上仍命退。諸臣以次退出。
정조 8년
甲辰閏三月二十四日酉時。上御誠正閣。左副承旨入侍時。左副承旨徐龍輔。假注書朴能源。記事官李崑秀尹行任。以次進伏訖。上曰。泮儒比較試券。注書出去。催促捧入。可也。賤臣承命捧入。上曰。右副承旨。持黃籤入侍。兪恒柱進伏。上命讀居首試券訖。下敎曰。此作絶佳。爾意。如何。恒柱曰。儘爲佳妙矣。龍輔曰。明日奎章閣奉審日次。而奉謨堂奉審。依例擧行乎。上曰。待後日次爲之。可也。仍命退。諸臣以次退出。
정조 8년
行都承旨洪秀輔坐。行左承旨柳義養坐。行右承旨具明謙坐直。左副承旨徐龍輔內閣直。右副承旨兪恒柱坐。同副承旨李文源坐直。注書沈晉賢病一員未差。假注書朴能源仕直。事變假注書任希鐸仕。
정조 8년
上在昌德宮。停亭參經筵。
정조 8년
傳于李文源曰。左承旨左副承旨入侍。
정조 8년
具明謙啓曰。備局有司堂上金華鎭徐有隣李在簡趙時俊。依下敎來待矣。傳曰。都承旨與有司堂上入侍。
정조 8년
傳于李文源曰。刑曹參判參議來待。
정조 8년
有政。吏批。判書李在簡進。參判金夏材牌不進。參議趙鼎鎭進。行都承旨洪秀輔進。徐浩修爲右參贊。徐有隣爲軍器提調。崔重敎爲監察。朴尙春爲大靜縣監。承文博士單李景溟。訓鍊都監提調單徐有隣。禁衛營提調單徐有隣。御營廳提調單徐有隣。
정조 8년
兵批。判書徐有隣病。參判鄭昌順病。參議鄭枋病。參知金魯永入直進。行右承旨具明謙進。以朴祐源爲同知。李鼎炳爲副摠管。林錫喆爲曹司五衛將。成種仁爲文兼。同知單朱大賢。僉知單鄭宇璧洪致範黃翼振。副司直單金思穆趙興鎭尹承烈。副司果單李頤祥曺遠振。
정조 8년
洪秀輔。以吏批言啓曰。敦寧主簿李榏呈狀內。矣身無敦寧。則所帶之任。不可蹲據。斯速入啓遞改云。李榏旣無敦寧。則不可仍置。依例改差。何如。傳曰。允。
정조 8년
以原春監司狀啓。江陵縣民家燒火事。傳于柳義養曰。係是尤甚邑。依他邑例。別施恤典。奠接之意。令廟堂卽爲行會。
정조 8년
洪秀輔。以吏曹言啓曰。蔚山居幼學徐達伋上言回啓判付內。其矣五代祖仁忠事蹟。旣如是卓越是隱則。尙無贈秩之擧。大欠敦風之義是如乎。不可以事在久遠。置之勿論之科。分付道臣。詳考邑誌。旁採物情。使之別具意見。論理狀聞。待狀聞來到。議大臣草記稟處事。命下矣。今以慶尙監司李秉模狀本。議于大臣。則領府事金尙喆。判府事洪樂性。病不收議。領議政鄭存謙。以爲。島夷之亂。列郡奔潰。徐仁忠之倡義奮忠。殊績卓犖。道啓邑誌。班斑可考。酬報之恩。雖及於生前。貤贈之典。尙闕於死後。道內人士之以此爲言。可見不泯之公議。其在樹風勵世之政。合有褒贈激勸之道。判府事徐命善。以爲。徐仁忠事績之載於邑誌者。旣如是昭著。則其在樹風礪節之義。追施貤贈。恐不必靳惜。判府事李徽之。以爲。今此徐仁忠。以鄕曲一武夫。奮義於孤城危急之中。水陸力戰。斬馘甚多。忠心功績。可謂卓異。其在表奬之道。宜有貤贈之典。而其時聖敎。旣許錄勳一等。寵以緋玉。再除邊鎭。未知朝廷。有所斟量於其間。而酬勞之恩。止於斯耶。今於幾百年之後。特以生前之未究其用。似難輕施死後之恩。左議政李福源。以爲。壬癸之亂。棄城倒戈者。前後相望。而徐仁忠以不識何狀之人。奮身倡義。殲賊保郡。忠烈勳蹟。非比等閑。道帥臣狀辭及邑誌家狀。姑置勿論。華衮之褒。炳如日星。訓正之除。通政之階。在當時雖已施酬勞之典。而久遠之後。更加褒贈。尤有合於敦尙風敎。激勵頹俗之道。右議政金熤。以爲。倭寇六年之亂。倡義建功。奮忠殉節者。歷落相望。至若徐仁忠之前後所自效者。實有過人之忠勇。其功亦足可尙。而訓正之特除。通政之擢授。蓋出於奬忠償功之典也。生時已蒙褒賞之恩。則死後又請貤贈之命者。實涉濫越。第念以其忠。以其功。而身後稱號。不過爲一鎭將而止。則一路人士之爲之愍歎者。亦固然矣。追施恩命。稍榮其銜。恐不害爲聳勸人心之一道云矣。上裁。何如。傳曰。依草記施行。可也。
정조 8년
柳義養。以戶曹言啓曰。時御所各殿宮差備內。雨漏腐傷處修改事。燈燭房內官。依定式手本。啓下矣。依下敎。臣一祥與正郞臣鄭華淳。前後執頉處。一一奉審後。別單書入。而修改則擇日擧行。何如。傳曰。允。只雨漏處修改。餘皆待秋成擧行。可也。
정조 8년
李文源。以備邊司言啓曰。校理李顯靖上疏批旨。有令廟堂草記稟處之命矣。取見其疏本。則備論還穀糶糴時許多弊端。仍以爲民之受弊。未有甚於還穀之多。半留外。量其分給之數。賣其半。以充經費停減之數云矣。還穀之設。本出爲民。而糶糴失宜。措置乖方。則許多奸弊。反歸厲民。吏鄕之專委。則有納實受殼之弊。還作之憑藉。則有散粟斂米之弊。色落耗條之不改謬規。則有精實發賣之弊。用舊蓄新之不遵法式。則有腐傷改色之弊。以至於疊戶虛戶之混淆。徵隣徵族之騷擾者。誠如儒臣所論。苟究厥由。何莫非奸猾舞弄之致。而守令若能嚴束明察。守法愛民。豈有此等之弊。守令雖或不察。道臣若能逐邑照管。隨現論勘。則亦豈有如此之弊乎。朝家之前後申飭。不啻嚴明。而宿瘼尙在。實效未著。事之寒心。莫此爲甚。更以諸般弊端。逐條嚴飭於各道道臣。俾無如前玩愒之歎。而此後復有如此之弊。則當該守令。劃卽摘發狀聞。繩以重律之意。一體分付。至於作錢事。山郡諸邑。前或有穀多貽弊之處。而計戶裒益。量宜轉移。已有朝令。且當近年荐饑。穀簿枵然。就嶺南言之。浦項濟民穀之東西劃送。多至四萬五千石。本倉元穀移轉之代。推移充數之不暇。此時作錢。有非遽議。置之。何如。傳曰。允。因令該道伯往復儒臣。如有別般可矯之弊。具意見狀聞事。分付。可也。
정조 8년
李文源。以義禁府言啓曰。頃以羅州牧智島定配罪人洪乙金逃躱事。全羅監司趙時偉狀啓判付內。該鎭邊將。不可罷拿而止。爲先拿致巡營。箇箇各別嚴棍。取招以聞。該閫水使。待畢賑。令該府拿問嚴處事。命下矣。全羅右水使尹得逵。待畢賑當爲拿問。而今觀該道道臣啓本。則智島前萬戶崔弘亮。拿致營門。嚴棍三十度。而論其罪狀。不可以此勘斷。姑爲保授。以待處分云。卽爲發遣府羅將。拿來嚴勘。何如。傳曰。旣已決棍。拿來一款分揀。
정조 8년
刑曹。慶尙道等邑殺獄罪人等議啓判付。何如。啓。尙州牧殺獄罪人韓月尙獄事段。被告者被死者。俱以獵雉之漢。而初無猂鷙之意是如可。忽因墦間之行乞。竟至道上之剽殺。屍帳傷痕。極其狼藉。仰面三十一處。合面二十六處。或靑或黑。或浮或堅硬。遍身殆無完膚。是皆要害卽死之界。則渠雖欲百端抵賴。烏可得乎。月尙身乙。姑令依前同推爲旀。
정조 8년
尙州牧殺獄罪人宋小男獄事段。檢驗與考覆。渠旣無辭自服是如可。及夫營庭按問之時。反生荷杖之計者。本罪除良。尤極凶獰。此而不施典刑。無以慰幽冤。無以戢奸究。嚴刑取服。似合生道殺人之義。小男身乙。依前同推。期於取服爲旀。
정조 8년
大丘府印信僞造罪人崔尙崙獄事段。朝家於京囚金重潝獄案。已有處分。此囚宜無異同。況其換頭易面。千罪萬犯。殆有浮於重潝。抵辟之外。似無容議於其間。尙崙身乙。依前同推爲旀。
정조 8년
大丘府殺獄罪人徐膺福獄事段。兄弟爭死。固難責之於渠輩。而兄諉其弟。弟諉其兄。疑亂事情。斁敗倫彝。卽此一事。浮於殺越。首從輕重。不足區別。而執定元犯。次及他罪。獄體則然。大抵首先惹鬧者誰也。足蹴曳荷者誰也。追到崔家。矢死不去者又誰也。衆供明白。已成鐵案。多般粧撰。都歸烏有。則縱子呼冤。誣弟圖生。是亦人理之所可忍耶。似此罪囚。不可尋常例推。膺福身乙。依前同推。期於輸款之意。分付爲旀。
정조 8년
大丘府殺獄罪人朴守永獄事段。京外錄啓文案。凡爲百數十餘度。而近因審閱事。無不仔細看過。所謂屍帳實因。非毆則踢。非踢則刺。而獨於此獄。以口咬懸錄是如乎。肐肘齒咬處。雖曰一庫。圍圓長廣。如是闊大。始自臂膊。至于手背。肉色紫黃。痕損堅硬。似此實因。前所罕見兺除良。正犯之向死者。足踢口咬之狀。看證諸招。亦言其目擊耳聞。守永之推諉於渠之四寸者。又可謂罪上添罪。惟輕之論。不可遽議。然一番口咬。因仍肆毒。則或可謂之異於手毆或刃刺之用意。故犯是乙喩。守永身乙。姑令依前同推。令道伯更加參閱文案。如有別般原恕之端。出意見論理狀聞事。分付爲旀。
정조 8년
慶州府殺獄罪人金巖外獄事段。決非馬蹴。明是人毆。正犯金巖外。卽鎭營健卒也。致死牙同金。是販鹽疲氓也。原初起鬧。始於牙同金所持馬匹之摚觸巖外所騎馬事也。巖外因此發怒。轉相爭鬨。甚至以手曳之。以石打之。額角項頸及腮頰脊背等。許多處傷損。極甚夥然兺除良。且其長廣分寸。亦皆闊大。而參以看證之報。行凶之跡。明若觀火是如乎。藉如渠言。明是馬蹄所踢是良置。此亦有大不然者。牙同金屍帳。痕損遍身。殆無片隙完膚。檢官所謂載卜載人之馬蹄所踢。豈及於額角耳根之後云者。亦可謂覰破眞境是置。斷此獄者。當觀彼强此弱及馬踢人毆之別是如乎。將此文案。反覆參究之則致死根因。非馬伊人。兩漢手勢。彼强此弱。此獄正犯。非巖外而何。然正犯招中。與路上過去人。有何嫌怨。云云。若有所犯。豈不逃避。云云。雖出粧撰之計。或可爲一分參恕之端是乙喩。此則道伯推官在焉。如有起疑之端。來頭自可論理登聞。巖外身乙。姑令依前同推爲旀。
정조 8년
醴泉郡殺獄罪人丁若弼獄事段。朝家於此獄事。求生必死。業已屢矣。槪其獄情。關係人倫乙仍于。參閱經歲。迄無處分是如乎。行査本道曰。正犯。問於秋曹曰。正犯。遍詢于時原任大臣。而亦推曰。正犯。以至於按問之前伯。牢守初見。傅生之該堂。稍變前說。方今獄體。便同國人皆曰。可殺。可謂末如之何矣。本事顚末。俱載文案及獻議。不必更煩臚列。從衆議之外。無他道。若弼之執定正犯事及丁載大奴仁得等。以隨從刑放事。竝依議施行爲旀。
정조 8년
永川郡殺獄罪人金海龍獄事段。鎭營校卒之假托詗捕。貽弊場市之間。致使無辜平民。橫罹賊名。朝家常所稔聞是如乎。觀於此獄。蓋驗所聞之不爽矣。海龍之手執平民。目以强盜。徒執疑似之跡。輕施縛挐之擧者。究厥情狀。萬萬痛惡。況旀傷痕旣在要害。證援亦甚分明。成獄償命。無容更議。海龍身乙。依前同推。期於取服爲旀。
정조 8년
咸安郡殺獄罪人僧以摠獄事段。始詰入斧之行。竟售刺刃之擧是如乎。渠雖以佩刀自拔。偶然觸傷。欲爲發明之端是隱乃。若非人故刺之。則其穴安得過寸深。而又豈在左方乎。以摠身乙。姑令依前同推爲旀。
정조 8년
興海郡殺獄罪人崔順才獄事段。渠旣恣意打殺。仍又暗地隱瘞。眞贓已露於隔籬。新案莫揜於搬舍。此而不施三尺之律。則其可曰國有法乎。順才身乙。依前同推。期於輸款爲旀。
정조 8년
靈山縣殺獄罪人河允才獄事段。結縛一款。渠旣自服。而特以實因。以被踢懸錄之故。獨諱此踢打之事是如乎。暫時縛置。雖或諉於挽鬪。達夜不解。烏可逭於償命。結縛足蹴之說。旣發於看證之招。則世男之被踢致死。毫無可疑是遣。藉如其言。只縛而不踢是良置。腎囊項皮。俱有皮脫紫硬之傷痕。則有此被縛之痕。足爲致命之端。眞是挺與刃之無異也。反覆參究。實無可以起疑者。允才身乙。姑令依前同推爲旀。
정조 8년
山淸縣殺獄罪人申重澄獄事段。亂打負薪之兒。竟馴結果之變。造意之獰猂。下手之慘毒。孰甚於是。大抵鄕曲武斷之類。怙强侮弱。不少顧忌。恣意殺越者。比比有之乙仍于。朝家於似此文案。未嘗緩獄者。此也。生道殺人之語。政爲此獄準備。重澄身乙。如式同推之外。似無更議爲旀。
정조 8년
尙州牧殺獄罪人金兌寶獄事段。壯木打膝之說。渠旣輸款。從兄之言。婢夫之供。亦不敢隱諱。則成獄償命。無容更議。有不可以其子屢籲。曲加原恕是隱乃。第卜才招語。不無疑晦之跡。蓋殺獄重事也。不欲立證。固是常情是去乙。卜才則初招再招。皆稱四隣。無一參見。而渠獨詳見。必欲挺身立證而後已。若非公共之憤。則必是符同之計是遣。且日金爭鬨之言。旣發於元犯之招。丁民如打之說。明出死者之口。則一番詳覈。在所不已。令道伯詳査狀聞後稟處爲旀。
정조 8년
金海府印信僞造罪人裴龍敦獄事段。營吏圖差。不過關面之印墨。倉民付還。直是瓢背之點朱。而文書則燒火。刻片則擣碎。字劃不可考矣。篆跡又難辨矣。似此罪囚。付諸曠湯。實合肆赦之義。加刑一次定配爲旀。
정조 8년
河陽縣殺獄罪人尹奉儀獄事段。實因不但謂之不端的。詞證不但謂之不分明。蓋其眩惑之端。不一而足。甚至屍親諸人。符同私和。成獄已過十年。究竟渺無其期。如許疑獄。實所罕見是如乎。以言乎痕損。則胸膛則或云堅硬。或云漸硬。腎囊則或云如碗。或云如瓢。外此諸般傷處。初覆檢狀。各有相左是遣。以言乎參左。則契中射伴。皆稱不見。發告面任。亦曰。不知兺除良。所謂金道謙尹聖進李江雙等此數人。最緊於此獄。而與之齊聲粧撰。顯有甚麽隱情。則到今獄老生奸之後。雖欲嚴訊究詰。難保其必得情實。況致死人之若妻若子。及其歲久之後。亦說其平日宿証。揆以天理人情。寧有爲爲讎人立幟之理哉。且以事理推之。腎囊浮大如椀瓢莖根色澤之靑黑。決知非被打之痕損。況旀顋門血紅。牙齒脫落等證據。開檢時。亦不得審驗云爾。則此可曰獄具而證成乎。反覆參究。傅生之外。更無恰好道理。奉儀乙。決放事。分付爲良如敎。
정조 8년
刑曹。全羅道等邑殺獄罪人等議啓判付。何如。啓。羅州牧殺獄罪人白昌福獄事段。傷處雖曰一庫。係是顖門下頭腦。卽要害必死之處也。以捧緊打。尙可致命。況以如拳大石塊。極力搪下。致有卽地致斃之擧。渠以死中求生之計。雖欲推諉於救解之南彦得。彦得自明之說。不但節節有條理。觀於取糖塞穴口。可知愍惻之良心。而此時昌福之手。尙有行兇之石。則可知昌福之猶未洩憤是如乎。藉曰彦得昌福。同心下石。以致被縛是良置。批頰解鬨。旣有場市人之明證。昌福雖欲諉之於彦得。得乎。又若昌福供中。替當養獄之說。元非取信之語。而平涼子從後提見云云。亦不過屍親無稽之證。本曹之以此起疑。未見其爲妥當。此等罪人。姑令同推。儘合重獄體之義是旀。
정조 8년
羅州牧殺獄罪人高億石獄事段。尺餘之痕。實因畢露。寸內之親。證據亦執。以至候鷄握來之擧。可在占鶴留接之後是隱則。渠雖游辭抵賴。烏得免償命之律乎。反復文案。實無疑晦之端。參閱招供。多有粧撰之處。億石身乙。姑令依前同推爲旀。
정조 8년
綾州牧殺獄罪人林聖遠獄事段。妻母非批頰之人。祠屋非藏屍之處。而甘心冒犯。自歸傷倫蔑義之科。殺妻之外。卽此一款。固難容貸是遣。此獄肯綮。專在於自縊與被打。而頷頂無結索之痕。堂架有堆塵之跡。呼笑之聲。至達於四隣。則李女殺死之變。非聖遠而何哉。及其變出之後。敢生掩諱之計。忙邀隔隣之戚叔。粧出許多脈絡。田間之呼傳。房中之舁置。節節巧慝。不覺其欲巧而反拙。勿論自縊與被打。此獄成案。元不可以金希益之前後變辭。有所疑亂是如乎。聖遠乙良。依前同推。期於取服爲有矣。希益段。符同五寸之頑族。眩惑三尺之重案者。原其設心。眞是將無同也。嚴刑取服。在所不已是隱乃。一獄兩囚。出場無期。加刑一次。仍令放送之意。竝以分付爲旀。
정조 8년
順天府殺獄罪人金澮獄事段。放牛吃苗。猶屬微眚。戕人田。大關兇慝。日勢向暮。從幸十目之掩諱。乾道孔昭。已有兩漢之看證。事情自綻於廉探。傷痕畢露於檢驗。相像光景。有足矜惻。抑强扶弱。政在此等處。澮乙。姑令依前同推爲旀。
정조 8년
順天府殺獄罪人趙戒中獄事段。歲月九更。首從四變。屬之疑獄。未爲不可。而非但末梢行査。便成公案。家人共犯。當坐尊長而已。一人起鬧。三人致命。遽難從輕云者。曹議得當。戒中身乙。姑令依前同推爲旀。
정조 8년
全州府殺獄罪人金艮乙長獄事段。艮乙長之於韓女。渠則伯兄。而彼乃季嫂耳。假令渠不幸。而遭其詬辱是良置。旣係家內手下之人。則先之以戒諭。申之以誨責。事理當然是去乙。今乃因一微事。激成鬧端。以至乘憤毒打。不日致死之境者。大關倫彝。尤極憤惋。此而不寘于辟。其何以戢頹俗而勵風敎乎。艮乙長身乙。依前嚴訊爲旀。
정조 8년
靈岩郡殺獄罪人姜天懷獄事段。比一鬧之階。而囊裏宿構。姑忍薄愬之擧。則天德胸中。何嘗忘一介豆隱老味也。積費平昔之揣摩。巧値場市之逢着。而酒湧上來。又添十分氣力。其毒手兇鋒之卽地殺越。誠必到之勢耳。不待實因之狼藉。可以事理而推知是遣。至於詞案。不可謂俱備者。秋官云云。儘有意見。而自下處置之說。朴允成俄才參聞是如可。天德殺我之聲。五十同旋卽明聽。則不必以此致疑是旀。況其創出服毒死之說。雜引不干涉之人。以爲疑亂眩惑之謀者。極爲狡惡。分付該道。依前同推。期於輸情爲旀。
정조 8년
寶城郡殺獄罪人鄭召史獄事段。情節極其妖慝。向以依前同推。已有判下。此亦今姑置之爲旀。
정조 8년
扶安縣殺獄罪人私奴西山獄事段。踢傷觸傷莫云。人馬亦同。拳打石打。卽是挺刃無異。道狀曹啓。俱甚的確。各有所據。西山身乙。姑令依前同推爲旀。
정조 8년
萬頃縣殺獄罪人姜道辰獄事段。言出一時之戲。怒藏留月之久。手打千得。足蹴李女。生死雖分於歇緊。獰毒竝及於母子。揆厥情狀。已極駭痛。而胞脫旣非宿病。腦暈昭在法文。粧撰之招。不足取信。道辰身乙。姑令依前同推爲旀。
정조 8년
海南縣殺獄罪人鄭卜男獄事段。才因本道狀本。有措辭。判下。今不必擧論是旀。
정조 8년
南平縣殺獄罪人諸烏林金獄事段。日前已有論理。判付。無容更議是旀。
정조 8년
全州府殺獄罪人梁時乭獄事段。必非自縊。明是假縊兺除良。移置死者於房中也。時乭與老郞。合力下手云爾。則干犯老郞處。所當以此一番盤問。而檢帳推案。初無槪見者。大是疎漏處。秋堂之執此爲言。誠有所見。分付該道。使之推覈狀聞。實合愼獄體之意。且於無冤錄。有死後縊頸。其色白之文。當初檢驗時。何不以此憑準是隱喩。亦爲査實狀聞事。分付爲旀。
정조 8년
全州府殺獄罪人朱甲得獄事段。受傷非止一處。致命亦在三日。與律文中要害速死條。沕然相合。如法償命。似無可疑。而此獄公證。莫緊於李長朝一人。則檢驗時。固當兩造而一問是去乙。前後推案。皆不擧論。得無疎忽之歎乎。甲得身乙。令該道後次同推時。以此發問取招。論理狀聞之意。分付爲旀。
정조 8년
全州府殺獄罪人申德文獄事段。設令元犯。假飾疑似之跡。潛謀掉脫之計。實因旣分明。證援又的確。固當執此決折是如乎。此獄段。三打之說。便屬自服。一撞之供。亦未牢諱。全沒可恕之端。合施當用之律是隱乃。第不無以罪較情。緣情起疑者。槪德文之於水萬。始以妻娚而親愛之篤。終爲姪壻而眷恤之深。則揆以常情。寧有戕害之心。而顧彼上塞下塞。霎時乘憤。以至毆打之境者。不過警飭之意。非出故犯之情。則水萬之畢竟不起。似屬邂逅是遣。況其行兇之器。乃是如臂之木云云。剩使德文。眞懷必殺之意。猛打最要之處。則水萬之死。安得捱過七八日之久乎是旀。德文招中。偶然乎中之藍木撞却背上之支機云者。雖未爲近理之說。亦足爲可欺之方。則檢覈時。何不一番査問是隱喩。論以獄體未免疎漏。德文身乙。更令道臣詳査狀聞稟處爲旀。
정조 8년
鎭安縣殺獄罪人吳時燁獄事段。一踘立斃。傷處旣甚慘然。兩證納供爰辭。亦云備矣。雖欲求生於必死。亦可謂末如之何。第兩人被酒一死一生。醉中不料傷人。醒後要使退鬼。則然有間於有意故殺之科是乙喩。渠於考覈之後。忽地推諉於在逃之梁哥。雖出臨死圖生之計。在朝家重獄之道。不可不一問於梁哥後決處。時燁身乙。姑爲停刑。待梁哥就囚。竝只嚴訊得情後。狀聞爲旀。
정조 8년
海南縣印信僞造罪人張得良獄事段。僞造關帖。勒賣威喝之狀。一如宣光得之獄。而其情節之兇悖。又非光得蒙騃之比。變易姓名。出沒封山。前後行兇。今已綻露。而特以印跡之尙未捉得。迄今抵賴。未施一律是如乎。本縣元案中。一番照檢云者。儘有意見。以此意。分付道伯。使之詳査狀聞爲旀。
정조 8년
光州牧殺獄罪人李尙連獄事段。此獄顚末。節節可疑。見失者斫芻之刀也。行兇者施賊之刑也。決不宜因此事而施此刑兺不喩。禱神之家。四鄰咸聚。半夜空廊之物。人可得以竊去是隱則。尙連命福之最先屬疑於石郞者。何故是旀。奴則在外。主則在房。斫刀去處。雇主何知。而尙連之來問於德源者。何故是旀。命福等三漢則隣人也。尙連則雇女也。方其被捉入官之際。以三人共打之狀來告。則奴主之情。宜當容護尙連之不暇是去乙。以必勿蔓引之意。苦苦力挽。殆若厚於隣而薄於奴者然。此又何故是隱喩。當初同往。旣是數人。周牢非獨辦之刑。而許女納私施之供。𦚼䐐結縛之痕。旣甚狼藉。洞死主人之說。若情起疑之端。如上數條。雖以獄體言之。三十六日。雖在辜限之內。而被打折骨之後。拖至一月之久。則此是爲一分參恕之端是遣。器仗出處。便沒下落。干犯捕捉。非不頭面。遽然以一女之供。驅之於獨爲之科。檢官之報道伯之題。一直含糊。初不致疑。此等獄體。曾所罕覩是如乎。事當還囚。已放諸人。一番嚴覈。則首從成獄爲有矣。當此欽恤之日。亦不必一一追究。尙連身乙。減死定配爲旀。
정조 8년
光州牧殺獄罪人崔具瞻獄事段。頭腦之傷痕昭著。査案之詞證俱備。上言中舊瘡之說。元無來歷。世中輩含嫌之供。又沒下落。則到今獄情。無容更議。而第還穀分俵。旣係公幹。風憲勸農。薄有等夷。斗量之不均。固可治也。語言之不恭。亦可責也。而憤怒方生於頃刻。思慮未周於前後。覓笞不暇。提斗卽打。以擧措。則駭悖。以法典。則違越。而論其事端。非出逞私。究厥本心。不過示警。一撞旋止。初豈萌於必殺。多般救療。有足驗夫欲生。器仗雖殊於用笞。情實同歸於因公。面里任笞杖殺人之律。庶可旁照。且十年牢囚。屢次栲訊。亦云懲礪。具瞻身乙。加刑一次。減死邊遠定配爲旀。
정조 8년
全州府殺獄罪人金龍采獄事段。當初道啓。已有原恕之論。而至今訊推。槪出難愼之意是如乎。六朔被踢。七日墮胎。竟至於母子竝命。則無論故殺與戲殺。由我之律。渠烏得免乎。反復參究。誠無傅輕之端是隱乃。但以常情論之。則隔隣之人。誼不尋常。懷孕之女。理宜護惜。方其起鬧之時。醉裏拳法。實出誇戲。憤頭足勢。不過邂逅。夫則追出。婦則抱持。以身翼蔽。互相顚倒。勢所必至。麤拳大踢。何必盡歸之於龍采是旀。伊後數日。或炊飯或縫衣者。尤可見其被踢之甚重兺不喩。設令被踢而墮胎。墮胎者。未必盡死。果是的確之論。雖以看證千世之招觀之。不無疑慮云者。一村諸人之初不十分致疑。可以推知是如乎。此等罪疑之類。付諸惟輕。不至爲大段失刑。龍采身乙。加刑一次。減死定配爲旀。
정조 8년
全州府殺獄罪人劉三泰獄事段。大抵兩南狀牒。殺獄尤詳。可謂寘水不漏。獨此三泰獄案耳。亦同推殆二十年。無跋辭無回啓。又無招供。獄體之如是疎漏。曾所未聞是遣。雖以屍帳傷處言之。過臍有黑黯之色。按手無堅硬之意。設使元犯。極力毆打。拉以殺之。實因懸錄。未免沒把捉之歸是隱則。如法償命。第未知爲恰當是旀。渠以十五歲女兒。縱被一二次毒拳。受傷必倍。丁年致死。適値庚炎。諸般傷損。安知非發變之候乎是旀。流血之說。旣發屍親之招。得痢之言。又出正犯之供。則正犯之供。雖不足盡信。屍親之招。固可謂暗合。而且其所謂看證爰辭。不過是數轉語。而都無歸宿。則覆檢以後。便作無證之獄是遣。原初起鬧。專由於厚丹之失行。則人盡夫也。固欠渠兄之貞信。士之耽兮。何尤劉哥之强暴。然則劉哥之乘憤毆打。渠固自取兺除良。以此疎漏之獄案。致欲更査。誠末如之何矣。此況成獄旣久。憑考無所。此豈非疑惟輕者乎。三泰身乙。減死定配爲旀
정조 8년
順天府殺獄罪人福德獄事段。以言乎情犯。則無可疑。以言乎獄體。則不成說。木履一番之打水。初兩女之招。明白丁寧。斷案已成。有不可以弱女相鬪。歸之於邂逅之科是隱乃。召先。卽金女之夫也。福德。卽梁哥之妻也。二人獵海。浹望還歸。則其妻被打之處。又非別人也。以浦氓重生利之心。雖不得不更伴乘舟。而俱是家內之事。則召先豈有不問之理。梁哥亦敢曰不知乎。彼此酬酢。初不槪見。而梁哥之一不盤問者。大是疎漏兺不喩。正犯招中。以金女被傷之痕。諉以渠夫之所打者。雖是老獄之例套。而常漢之見其妻之被人毆辱。則嗔責下手。亦是常事是如乎。似此疑端。宜當一體頭面。而成獄幾近卅載。受刑亦近千次。所謂文案。則元無道狀曹啓之跋語。只是數十行草草爰辭而已。此等獄體。曾是所未見而所未聞者是置。今雖欲更査。應問各人之生存與否。亦未可知。由前由後。施以罪疑之典。不至爲失刑。福德。身乙。加刑一次。放送爲旀。
정조 8년
樂安郡印信僞造罪人宣光得獄事段。刻瓢篆劃。盜做帖文。與金海裴龍敦獄案無異。而龍敦旣已傅生。則光得之如法正罪。得無斑駁之歎乎是旀。渠以癡獃之人。未諳僞造之律。而犯此無知妄作之罪是如乎。論其跡。則雖云難恕。究其心。則亦屬可矜是遣。所捉眞贓。又非全本。卽不過掇拾零瑣之痕兺不喩。況旀如非全本。則無得成獄。旣有受敎。不可以此。勒定斷案決矣。光得身乙。減死定配爲旀。
정조 8년
咸平縣殺獄罪人金鳳起獄事段。此獄肯䋜。莫著於咬肩落鞋兩件事。而疑端亦惟在是是如乎。大抵厥女曰口咬。厥漢有肩損。執以爲證。固無不可。而十九晝旨博時。爲爪所傷。略有血跡云云。成采龍之納供。丁寧兺不喩。齒痕爪痕。最易分曉。而成獄時。曾不拈出損痕。以明非爪伊齒。則顧何以屈鳳起之言。服鳳起之心乎。藁鞋事段。果是孟懲之所捆。鳳起之所着是隱則。喙長三尺。焉敢發明。而若其借給成道之說。屬之窘遁。一不査問。揆以獄體。極涉䵝䵢是旀。至於金女之發憤行露。從容就死。何關於早晩遲速。而畢竟自裁。卽決於成道辱說之後。假使事端。由於鳳起。渠旣顧戀於家夫稚子。拖至二旬有餘。則若無成道之辱說。安知不宛轉延拖。以至於一月二月。而仍得不死乎。抑又有一段可疑者。當日之借着藁鞋者。卽是成道。厥後之恣行辱說者。又是成道。而所謂成道。坐干犯。一次刑放之後。便已逃走。終始不返。上言行査。不得盤問。則伊夜事。亦安知非鳳起而乃成道乎。事近臆斷。不必追究。而亦足爲鳳起自明之一道是如乎。贓物旣不明的。獄案又多疎漏。此而仍置。竟至償命。則殊欠疑輕之政。鳳起身乙。減死定配爲旀。人之死生亦大矣。金女。以傭賃資生之人。始旣潔身。終能辦死。一端貞心。不失班族本色者。有足嘉尙。特施給復之典。以樹風敎。以慰逝魂爲旀。
정조 8년
康津縣殺獄罪人邵昌務獄事段。變出姻婚。犯在弟昆。訊推殆過十年。査按不啻幾次。曩因審理之日。乃有換定之擧是如乎。到今獄案已具之後。不必續續輕議。而昌務之拳踢牽痛。其妻不識也。棒打嘔血。阿奴亦言之。未知被踢垂死之症。因其棒打而添㞃乎。抑亦喫棒待盡之命。祟於拳踢而刺引乎。執此朱殷之跡。斷以殺越之案。道啓如彼其詳盡。曹讞若是其的確。然朝家以爲揆諸十分審克之道。不無六七分疑晦之端是遣。且於昌務之供。以渠兄昌賢之生出獄門爲萬幸。而渠之死生不足恤是如爲有則。卽此可見其不泯者存焉。況旀北竄不旋踵。南囚又屬耳。屢施桁楊。久滯縲絏。足懲渠罪之萬一兺除良。藉使昌務。分明是正犯。昌賢旣與之共犯。則昌賢生而昌務死。亦有違於家人共犯。只坐家長之律例。由前由後。付之疑輕。決知爲疏鬱導和之一端。昌務身乙。加刑一次定配爲旀。
정조 8년
康津縣殺獄罪人奴斗乙伊獄事段。一店同宿。兩人皆醉。利爭刀錐。變成戈戟。原其本意。非緣欲殺。究厥末梢。焉逭當律。第同商己奉。無異屍親。店主昌大。實關公證。而只曰髻脚之互執。不言拳踢之獨加。兩人之招。如出一口。亞堂意見中。膝觸致損之說。抑或近理。大抵常漢輩。或因酒力。或因憤頭。惹起微瑣之事。轉成鬪鬨之擧。而兩撞兩薄。一生一死。亦足歸之於幸不幸之如何。且十七年滯獄。屢百次刑訊。庶或懲戢。斗乙伊身乙。減死定配爲旀。
정조 8년
務安縣殺獄罪人金云孫獄事段。此獄傷處。只是腎囊一庫。此獄看證。只是仁才一人。外此諸般傷痕供語。俱是柔軟。皆稱未見。而只憑一庫之傷處。一人之緊證。勒成大獄者。已涉疎漏是遣。初覆檢實因之或以被踢懸錄。或以被打懸錄。踢打之間。元不歸一區別者。尤萬萬不成說是如乎。大抵時昌。常漢也。云孫。兩班也。以常漢而呼兩班之字。則爲子姪之心。當如何。平日約媒。縱有自取之跡。道中逢辱。寧無起憤之心。況侮辱之不已。以至於突入抱脚。則眞是盜憎主人。賊反荷杖者也。爲云孫者。其將低頭喪氣。甘受袴下之辱乎。把持者揮斥。執捉者翻蹴。轉輾圖脫。勢所必至。藉令足勢所到。用意猛踢。猶不可遽議償命之律是去等。況旀或上或下。自相撲擊。亦無足怪。正犯招中。病疝觸礫云云。不足爲自明之端。而揮斥一款。卽渠傅生之要語。當此名分掃地之時。此等獄案。在所扶抑。云孫身乙。加刑一次。酌放爲良如敎。
정조 8년
刑曹。平安道等邑殺獄罪人等議啓。判付。何如。啓。安州牧殺獄罪人金晶一獄事段。晶一。邑吏也。安同。屠漢也。以邑吏凌轢屠漢。轉至毆打之境。推之常理。自是易然之事是去乙。敢生掉脫之計。做出搆捏之言。忽地推諉於同伴之德祚。而道啓中欲歸安同於醉飽。則傷痕狼藉。欲驅德祚於毆打。則看證明白云者。可謂的當。且渠出宿城外。顯有生怯之跡。逮囚獄中。惟事架空之說。甚至縱子呼籲。必欲疑亂獄情而後已。究厥情狀。極爲駭痛。晶一身乙。依前同推。期於輸情爲旀。
정조 8년
平壤府殺獄罪人洪卜伊獄事段。屍帳中。左右腎囊。紫黯堅硬處。或二寸餘。或三寸餘者。實因被踢。明白無疑是遣。看證李德獜金雍金等。拳毆足踢之招。又極的確兺不喩。致死人運致之初。旣發代死之言。卽此一款。於渠斷案。卜伊身乙。姑令依前同推爲旀。
정조 8년
平壤府殺獄罪人尹尙輝獄事段。斷獄之要。不出常理。公然自刺。乃是必無。左右手用刀。本不當問。殺獄何限。而白晝行兇。卽地致命者。未有如此獄之凶慘。一日不償命。未免爲失刑之歸是如乎。尙輝身乙。姑令依前同推爲旀。
정조 8년
義州府殺獄罪人邊采江獄事段。蓄憤於竊租之恥。起鬧於設芻之說。卽地行兇。當日致命。實因明白。詞證俱備兺不喩。奪鋤傷耳。拔木打頭。旣已一一承款於考覆之招。而敢以飮毒之說。忽地變辭。十三年同推。一向抵賴者。究厥情狀。尤極凶頑是如乎。年前道啓論列。亦未見其傷處器杖之不相應。細閱文案。毫無可疑。采江身乙。姑令依前同推爲旀。
정조 8년
義州府殺獄罪人宋大京獄事段。兄弟爭死。雖不可責之遐俗。而大京則諉於光玄。光玄則歸之大京者。本律之外。尤係傷倫是遣。起鬧雖因禁舂。致命實由被踢。烹鷄救病。便一斷案。而首尾十四年。一辭抵賴者。究厥情狀。尤極獰頑。大京身乙。姑令依前同推爲旀。
정조 8년
義州府殺獄罪人崔聖倜獄事段。邑報道啓。殊極纖悉。聖倜之斷然爲此獄元犯。更無可疑。業因本曹覆奏。已經判付。而適當審理之日。取見前後文案。則其言愈出愈奇。其計欲巧反拙。雖以上言中一條言之。其曰設或被打。相赫可爲元犯者。卽此一句語。於渠便是斷案。設或云云。疑之之辭也。槪不敢直歸相赫於手犯之科。而及夫本道行査之時。又敢一辭推諉者。誠極無狀兺不喩。所可痛者。渠以戰亡人遺裔。異於常賤之流。而乃於父死未葬之日。慫慂相赫。始焉洞單宗會。繼以拳毆足踢。種種情節。皆非衰麻人之所忍爲。至於崔益大之托以鳴其父之冤。乃敢彰其母之惡。筆之於書。略無忌憚。傷倫敗義。更無餘地。童子何知。皆渠指使。本律之外。又添重罪。此不可以尋常殺獄論。聖倜身乙。另飭同推。期於輸情爲旀。
정조 8년
肅川府殺獄罪人金億才獄事段。傷處卽耳顖之界。而致命差緩。看證無面質之招。而成案太略。年前更査之命。亶出於重獄體之意是如乎。無論故犯與戲殺。仁喆之死。旣由於刀傷。則億才償命。有何持疑之端乎。況爭他糞上之土。裂被龕中之簾。則肚火所亘。自不覺手刃之一揮誤擲云云。此何異於非我梃也。過耳之時。刃勢稍鈍。則雖違三日速死之文。亦不可以此致疑是遣。門外往來。不知病勢之輕重。則傷風之說。自歸粧撰。洞中出入。元無隣人之見聞。則撤家之擧。亦旣綻露。判堂議中。設有失攝。添傷之本。卽祟刃傷云者。誠是的確之論是如乎。億才身乙。姑令依前同推爲旀。
정조 8년
江界府殺獄罪人李宗大獄事段。本曹稟啓之論列覰破情狀。極其明快。朝家於此。豈有別見。大抵宗大罪狀。不可但以毆殺言。觀於投屍江中一事。其下手之慘毒。用意之凶獰。卽京外幾百度文案之所未有者。此囚不卽償死。償死之律。果將安用。況旀渠則旣言其三打四踢之實狀。渠父琦明。亦云渠子作此變是如乎。及其獄老之後。奸計層生。夫殺妻之律。宗大圖欲掉脫。舅殺婦之罪。琦明乃反替當。以致元犯屢改。詞證雜出者。必欲漫漶疑亂而後已。似此隱情。明若觀火。宗大身乙。嚴飭主推官。嚴刑取服事。分付爲旀。
정조 8년
龍岡縣殺獄罪人宋壽殷獄事段。頃因擊錚。行査文案。極其該備。似無起疑之端是如乎。槪壽殷之於北者。以其親則袒免也。以其情則切隣也。事由微細。變起倉卒。盜竊之事。固所自愧。嘲戲之言。亦復何尤。而白晝大道之中。抽刃而殺之。無異骨怨血讎兺除良。吾婦可憐之說。旣有參證。其子焉往之語。亦未隱諱。以至傅瘡之物。調病之藥。渠皆出力擔當。則渠罪渠自知之。道啓中。請絲縫腹。殺狗傅瘡。足見其情跡昭著云云。儘是實際語。此而不施當律。其可曰國有償命之律乎。壽殷身乙。各別嚴刑。期於輸款爲旀。
정조 8년
順安縣殺獄罪人韓七伊獄事段。實因詞案。十分的確。雖以元犯之凶獰。更無一辭之發明。頭顱胸膛傷處。則已自初覆檢。承款是遣。腎囊胯腿傷處。則一直抵賴。致使應行考覆。迄今遷就者。專出於死中求生。淹延時日之計是如乎。七伊身乙。姑令依前同推爲旀。
정조 8년
平壤府殺獄罪人韓世明獄事段。以獄體論。則初檢官之以韓世明康從之。竝錄兩元犯者。已是失格。旣行初覆檢之後。道臣之不定同推官。而只令初檢官。嚴訊看證及屍親者。又是失格。而無論營邑。其所以不狗常格者。可見其兩元犯之間。莫適決折是如乎。人命至重。獄體甚嚴。初不起疑則已。旣起疑之後。則必須反復窮詰。到底嚴覈。然後拈出起疑之端。方決償命之案。而所謂初檢官之擧行者。不過金允京及韓召史之二次刑推而已。其招。與初覆檢招。少無異同。則道臣之忽捨康從之。而硬定韓世明。以元犯者。誠所未䁱是旀。以獄情言。則韓世明。乃他邑移接之孤貧者。康從之。乃本土世居之富饒者。康中興康中三。卽其兄弟也。金九明金允京。又其隣里也。主客貧富之不同。彼此扶抑之判異者。勢所固然是遣。最初起鬧者。乃康從之也。韓世明之追到也。從之之兩兄中興中三。旣與之相鬪。吳德龍金允京輩。以同里之人。亦效被髮纓冠之義。則惟彼從之之同居一籬之內。而敢稱不見者。非但語不近似。亦且理所必無。康中興初檢招中。忽以末弟從之各居之故。未及來到是如。不問而自吐者。可見其掩諱不得。綻露無餘是遣。殺獄取招。莫緊於看證。元犯決折。係其一言乙仍于。凡係參證之類。雖極愚蠢。莫不遷就其辭。糢糊爲說。不欲顯然作隻。而金允京段。自初至終。挺身立證。直驅死地。不遺餘力。設心用意。居然可見。卽此一款。大是疑端兺不喩。金九明官無事村無事之說。韓召史三日後發狀之擧。吳斗成來問時。韓召史之默然無答者。究其情節。種種可疑是遣。里正朴訥應手本內。以爲往問致死之由。則韓召史答云不知被打於誰某云者。不啻明白。而一夜之間。遽變前說。單擧韓世明發狀者。其間委折。不問可知是如乎。論以獄體旣如彼。參以獄情又如此。年前楊召史上言中。數條誣罔。不過爲愚迷所致。而從之則終歸脫空。世明則斷以正犯。七年同推。有足干和。其在欽恤之道。不可以獄成年久。而一例抛置是如乎。世明乙良。姑爲停刑。康從之韓召史金允京等段。依前還囚嚴刑。斯速得情狀聞爲旀。
정조 8년
中和府殺獄罪人金處元獄事段。白晝向刃。情跡狼藉。而在逃之廿二人。俱不可謂明證。且其供招。太無頭緖。及夫面質之時。以渠六寸七寸之親。不敢右袒。皆曰。殺人者當死。此一段。最似可信。夷攷肯䋜。其說不過是沒把捉。凡事無出常理。對其父刺其子。而爲其父者。捨置垂死之其子。汲汲歸家。不欲顧見。此誠理會不得處。如無甚麽隱情。必有別般奸狀。朝家於此。不欲索言其起疑之端乙仍于。付之本道。另行按査。該道伯似已領會微意。而及見査啓。其說則懸空架虛。其事則愈往愈晦。道伯事。誠甚疎忽。向欲發緘問備。而姑且置之是如乎。到今諸道獄案。躬自看閱。凡爲幾十日矣。旣知其十分疑晦。猶復如前任他。是豈審克之本意。似此疑獄。必須拔例究覈。可得情實兺除良。大凡殺獄。一番成案之後。道伯視若鬼錄。推官認作鐵券。明知其可反之案。可生之端。或拘於顔私。或厭於看閱。不欲措一辭於其間。安在其重人命愼獄體之意也。卽令該道伯除尋常親執詳覈。極窮到底無泥舊無憚改從所見論理狀聞事。措辭行會爲旀。
정조 8년
龜城府殺獄罪人崔守玲獄事段。該道旣置錄啓矣。本曹又請償命矣。且其殺死之變。出自賭戲之場。況守玲之於能通。爲三從兄弟。而乃敢用意下手。卽此一款。殺之無惜。然元文案太甚疎略兺除良。干犯人之爲看證。揆以獄體。似涉乖當是遣。白召史卽能通之生母。而守玲之父。以其所打樣。來言於渠。是如納招。則當初成獄時。何不更問於白召史是隱喩。不可以痕損之狼藉。證招之分明。遽然置之償命之科。白召史處。更以此一款。詳覈狀聞之意。分付爲旀。
정조 8년
价川郡殺獄罪人李昌白獄事段。殺獄傅生之規。或因傷處柔軟。而實因不明是去乃。或因參證違左。而詞案不備是去乃。論其跡則難貰。究其情則可原是去乃。有一於此。則特以重人命之義。皆令更査。或酌放是如乎。此獄則反復參究。無是數者。胸膛三處傷痕。俱是血癊堅硬。而實因不可謂不明也。琴鄭尹劉等諸招。亦皆無甚差殊。詞案不可謂不備也。宿憾未洩。新忿交亘。其所用意下手。明若觀火。則亦不可謂之情有可原也。致死人德男。素抱痼疾。時當極熱。而與之相鬨。此顚彼仆之際。爲正白所極力揮斥於石磊之上。而猶能買食眞果。轉向汗幕。畢竟嘔血不止。至於致命。無或由於因病中喝是隱喩。此實爲起疑之端。更令道伯詳採事情。仍又嚴問獄囚。出意見論理狀聞後稟處爲旀。
정조 8년
渭原郡殺獄罪人李明重獄事段。傷處狼藉。詞證明白。行兇情節。更無可疑。而一味抵賴。尤涉凶頑是隱乃。致死人趙廷化之被打於永萬之房。而致命於壬乭之房者。此爲可疑奸淫云云。雖不足準信。而遐土奴主之分。本不嚴截。締結同類。構誣上典。亦難保其必無。壬乭之一向在逃。尙未就捕。致使元犯藉口者。揆以獄體。未免疎漏是如乎。明重乙良。姑爲停刑嚴囚。在逃是在壬乭身乙。刻期跟捕嚴覈。以爲究竟之意。分付該道爲旀。
정조 8년
平壤府殺獄罪人高萬謙獄事段。高斗雲之一宵違約。高萬謙之血袴追現。驟見則果涉疑似。徐究則都屬闇昧。勒成重案。初無參證。揆以獄體。已是違格是遣。好生惡死。人之常情。兩人就囚。不分首從。首者死。從者生。渠所自知。推諉圖脫。理無足怪。而備經栲訊。無一言相加。卽此而可知其本無情實是遣。深夜空房。聞無他人。弱女壯男。勢不相抗。苟欲逞憾劫財。則毋論刀刺椎擊。卽地行兇。從容胠篋。初非難事。而六十銅之持去。而零錢他衣之不顧者。已極可疑兺不喩。又況書齋所處。前臨村路。何等瞻勇之漢。乃敢捽曳主媼。拖至前梁。作變於人所往來之地乎。宋女致命之不于室而梁者。只此一款。可知其慢藏誨盜。它人入室。倉卒携鏹之際。偶被宋女之驚覺。追逐叫喊。事會迫急。蒼黃戕殺。勢所必至是如乎。高斗雲放送之後。高萬謙之至今同推者。只以血袴之故。而已經洗濯。熹微可見者。推官結語。已欠端的是遣。一二道啓之前後起疑者。槪以廉問成案。有非重獄體之道是如乎。當此審理之日。寘之惟輕。恐合欽恤之典。萬謙身乙。減死定配爲旀。
정조 8년
寧遠郡殺獄罪人林海星獄事段。簽丁公役也。逃軍重罪也。其子之簽丁卽逃。情係可痛。其父之代子受罪。法所當然兺不喩。指使十五歲童兒。略施十六度笞罰。初未見欲殺之心。則設令因笞而死。宜無償命之文是遣。又況兩檢帳所錄笞痕。本非要害速死處。半夜脫身。翌日致命。觸冒死喘急死。俱未可曉。年前道啓之引續大典面里任笞杖殺人條。請以酌輕重定罪者。儘有所據是如乎。當此審理之日。合置惟輕之典。海星身乙。放送爲良如敎。
정조 8년
刑曹。黃海道等邑殺獄罪人等議啓。判付。何如。啓。黃州牧殺獄罪人尹成太獄事段。積憾於水軍之代定。惹鬧於身布之替徵。手勢話頭。轉益麤猛。半丈高樓。橫拖倒拽。折項致傷。勢所必至。正犯初覆檢招辭。可謂爛漫自服。而外似輸款。內實售奸。必也二三爲說。終不指的納供。以致考覆償命之遲遲。及夫時月稍久之後。乃敢一反前說。歸之於失足自墜者。究厥情狀。尤萬萬巧惡是如乎。此等獄案。毫無可疑。成太身乙。依前同推。期於輸情爲旀。
정조 8년
鳳山郡殺獄罪人梁有彦獄事段。有彦之於鳳今。初無奴主之分。而因一微事。濫杖致斃。殺人者死。三尺至嚴。許贖時捧價與否。行兇時私憾有無。初不必問兺不喩。初覆檢平問之下。旣已自服。而考覆時變辭。忍以扶執頭髮等說。一辭推諉於旣骨之兄。以爲歸罪圖生之計者。本律之外。尤係無倫。有彦身乙。依前同推。期於輸情爲旀。
정조 8년
載寧郡殺獄罪人李京輝獄事段。遺秉滯穗。初出拾利之意。脫鞋解縧。竟作投水之魂。若兄若弟。若叔若姪。若母若子。載胥及溺。七人竝命。從古殺獄何限。而豈有如此之至慘毒至矜惻者乎。正犯京輝。雖不手刃而殺之。欲修受箠之嫌。勒加竊草之名。威喝而迫脅之。無所不至。竟底同時之死。則渠焉逭威逼之律是旀。況以同堂之親。有此鬩墻之變。則在朝家敦風敎之政。尤豈可泛然看過。京輝身乙。各別嚴刑。期於正法之意。嚴飭推官爲旀。
정조 8년
安岳郡殺獄罪人張時明獄事段。兩漢縛兩人。雖似不容易。而無故平民。一被牛賊之言。則必欲昭雪。姑且受縛者。亦不是異事是遣。屍帳中折骨處。明是木椎所傷兺不喩。正犯之初檢時承款。覆檢時變辭除良。行媒竊衣等說之白地構誣者。究厥情狀。節節凶頑。如此之囚。不可以年老。有所參恕。時明身乙。依前同推。期於輸情爲旀。
정조 8년
松禾縣殺獄罪人李松年獄事段。渠以逋逃之卒。肆行怯奪之習。競相起鬧。轉成殺死。而屍帳傷處。又甚狼藉。此獄償死。無容更議。然被打後觸寒往來。爲一分可疑之端乙仍于。特命道伯。更行査究是如乎。道啓中。若無松年之棒打。則風寒所祟。何從觸冒云者。可謂實際語。反復理會。不必復事起疑兺除良。平民惟恐其生出囹圄。犴伴則不堪其誅求酒肉之說。亦登於詞案。渠之兇獰。卽此可知。松年身乙。依前訊推。期於輸情爲旀。
정조 8년
黃州牧殺獄罪人韓德老獄事段。獄案雖具。疑端愈甚乙仍于。特軫審獄之意。至有更査之擧是如乎。洪己成之以母證子。似乖獄體。韓五孫之以兄授弟。可謂公眼。德老於初覆檢。一皆無辭自服是如可。及夫渠母慫慂之後。始乃反前說而構虛辭者。明若觀火。際見刑官稟啓之辭。其三條疑端。無非理到底語。今若執此詳査之。則此獄不難辨破。德老身乙。姑爲停刑。斗煥等應問各人。令道伯別定剛明官。使之會推本邑。論理報來後。狀聞爲旀。朴希京段。年過七十。不宜訊問。此意。竝以分付爲旀。
정조 8년
黃州牧殺獄罪人尹才亨獄事段。屍帳傷處。極其狼藉。無論緊打之在於才亨與韓道秀。其爲殺傷。更無可疑。二人之中。一人自可償命。而緊打之在誰。終無現著之明據看證是在。五目金。卽愚無知識之人也。且其供語。全沒倫次。强引生前作隻之事。要作死後償命之案。自初檢時。遽定元犯。以至一放一囚者。揆以獄體。能無疎忽之歎乎是乙喩。正犯父子招中。大阿只服毒致死云云。雖出於求生之飾辭。而到今發狀之楊女旣死。死者生前之說。雖欲憑覈。無地可尋。然更令道伯嚴覈於五目金處。論理狀聞。猶賢於仍以置之。以此分付。才亨身乙。姑爲停刑。以待處分爲旀。
정조 8년
鳳山郡殺獄罪人金才必獄事段。官隷倉隷。豪橫則一也。憑藉推捉。兩漢爭一人。俱執左右之手。至有蹴撞之擧。朴厚大張大元李伐於之之招。不啻丁寧。而屍帳中。項頸傷處。又係要害。正犯之至今抵賴。極涉獰頑。而殺獄至重。看證諸招。無論緊漫。必須一一歸宿。無少差錯。然後決折償命。不害爲審愼之義。而觀此前後文案。不無一二可疑是如乎。捉人公幹也。豈有私憾可言。裂縫細忿也。宜無必殺之心。一可疑也。朴厚大。卽致死人車升喆之義兄弟。則目見升喆之被打將死。不欲極力救解而獨自先歸者。二可疑也。朴厚大之來傳也。鄭召史之不卽往見者。三可疑也。林成春。乃五寸姪壻也。朴厚大。乃收養同生。而成春則至於再送。厚大則初不一送者。四可疑也。金才必車升喆鬪鬨之處。乃是崔五壯家後。而厚大前後之招。必曰吳國彬家前者。五可疑也。規避看證。雖是常情。今此厚大招中。吳國彬之參見云者。初非緊援。而國彬之歸之虛謊孟浪。再次頭面。必勝乃已者。六可疑也。朴厚大若果挽解於鬪鬨時。則張大元李伐於之招中。無一言及於厚大者。七可疑也。凡此疑端。不一而足。獄體所在。不可不一番更査。分付本道。應問各人。逐一盤問。出意見論理。登聞爲旀。
정조 8년
鳳山郡殺獄罪人徐從石獄事段。渠子鳴冤之言。與屍親對質見屈者。蓋其情急號籲。自不覺其相左之歸。一金段。參酌放送爲旀。大抵此獄傷處。不特分明而已。原初鬪鬨。彼此俱醉。或以辱說相加。或以牛鞭亂打。究其心。則決知無惡意。且與從石伴行者。卽從太夢龍。而事端作於夢龍所騎之牛。渠豈獨無所犯。而從太亦必無袖手傍觀之理。而畢境正犯之歸於從石。理有十分明證而然是隱喩。所謂詞證。不過屍親。此爲起訝之端。從石身乙。姑爲停刑。仍令道伯嚴飭推官。出意見另行按査。報來後狀問事。分付爲旀。
정조 8년
平山府殺獄罪人李德連獄事段。堂郞之言。各有所據。或在於守經。或由於參情。今雖欲措辭。判下。其說無以加此。然氓之蚩蚩。亦具秉彝。夫妻之昵昵情私。豈有貴賤之殊。而以一文錢一昌衣事。竟成殺死之變。究其情。則決非出於故犯。大抵莫親者。夫妻也。莫密者。亦夫妻也。槪憾怒之遇境觸現。十倍於他人。況以愚無知識之常漢。憤頭下手。豈有參衡却顧底意思也。偶因緊踢。偶因猛打。不幸有此致斃。爲德連者。赧赧然必有愧憤欲死之心矣。然詞案見在之情跡。猶間於京囚之三漢世蕃乙仍于。昨日筵中。遍詢諸宰。僉議皆言參情爲可。朝家於此。豈必更事持疑。德連身乙。加刑減死定配爲旀。